SCN เข้าซื้อปั๊มก๊าซที่ระยอง เผยอยู่ระหว่างเจรจาซื้ออีก 1 แห่ง
SCN เดินหน้าขยายปั๊มก๊าซ เข้าซื้อกิจการ “บ.เก้าก้อง ปิโตรเลียม” ผู้ดำเนินธุรกิจสถานีบริการก๊าซธรรมชาติสำหรับยานยนต์ตามแนวท่อก๊าซ ที่ระยองเผยอยู่ระหว่างเจรจาซื้ออีกแห่งคาดสรุปได้ปีนี้
23 ธ.ค. 2558

นายฤทธี กิจพิพิธ กรรมการบริหาร ผู้อำนวยการสายงานบริหารและการตลาด บริษัท สแกน อินเตอร์ จำกัด (มหาชน) หรือ SCN เปิดเผยว่า จากนโยบายการดำเนินงานของบริษัทที่มีเป้าหมายต้องการลงทุนขยายธุรกิจสถานีบริการก๊าซธรรมชาติสำหรับยานยนต์ (NGV) เพิ่มเติม ทั้งที่อยู่ในทำเลตามแนวท่อก๊าซและนอกแนวท่อ ด้วยรูปแบบวิธีการเข้าซื้อกิจการ (M&amp;A) จากผู้ประกอบการรายเดิมในตลาด ให้ครบ 3 แห่งภายในปีนี้
ล่าสุดเมื่อวันที่ 22 ธันวาคมที่ผ่านมา ที่ประชุมคณะกรรมการบริษัทมีมติอนุมัติให้ดำเนินการเข้าซื้อหุ้นสามัญคิดเป็นสัดส่วน 100% จากผู้ถือหุ้นเดิมของบริษัท เก้าก้อง ปิโตรเลียม จำกัด ซึ่งดำเนินธุรกิจสถานีบริการก๊าซธรรมชาติสำหรับยานยนต์ตามแนวท่อก๊าซ ตั้งอยู่ที่อำเภอนิคมพัฒนา จังหวัดระยอง
โดย SCN จะใช้งบลงทุนเข้าซื้อกิจการครั้งนี้ไม่เกิน 276 ล้านบาท เนื่องจากมองเห็นโอกาสลงทุนในธุรกิจสถานีก๊าซ NGV ในจังหวัดระยอง ตั้งอยู่ในโซนที่มีความต้องการใช้ก๊าซ NGV ในภาคอุตสาหกรรมการขนส่งสินค้าเป็นจำนวนมาก ซึ่งภายหลังการเข้าซื้อกิจการแล้วเสร็จจะทำให้บริษัทฯ สามารถรับรู้รายได้จากสถานีก๊าซ NGV ดังกล่าวทันที
สำหรับการเข้าซื้อสถานีก๊าซ NGV จาก เก้าก้อง ปิโตรเลียม ในครั้งนี้ ถือเป็นสถานีก๊าซ NGV แห่งที่ 2 ของปีนี้ ที่ SCN ได้เข้าซื้อกิจการ โดยสถานีดังกล่าวมียอดขายก๊าซ NGV เฉลี่ยต่อวันอยู่ที่ 70,000 กิโลกรัม ส่งผลให้ยอดขายก๊าซ NGV จากธุรกิจสถานีก๊าซโดยรวมเพิ่มขึ้นเป็น 125,000 กิโลกรัมต่อวัน จากเดิมที่มียอดขายจากสถานีก๊าซ NGV ที่สามโคกจำนวน 55,000 กิโลกรัมต่อวัน และจะเพิ่มขึ้นอีกในปีหน้าหลังจากเปิดให้บริการสถานีก๊าซ NGV ที่ซื้อมาจาก BPA Intertrade ซึ่งคาดว่าจะเปิดให้บริการได้ในปี 2559
นอกจากนี้บริษัทยังอยู่ระหว่างการเจรจาเพื่อซื้อสถานีก๊าซ NGV เพิ่มอีก 1 แห่ง คาดว่าจะแล้วเสร็จก่อนสิ้นปีนี้ ทำให้สามารถซื้อกิจการสถานีก๊าซ NGV ได้ครบตามเป้าหมายที่ได้แจ้งข้อมูลแก่นักลงทุนได้รับทราบ ส่งผลให้ภาย SCN มีสถานีก๊าซ NGV รวมทั้งสิ้น 7 แห่ง แบ่งเป็น ที่บริษัทดำเนินการเอง 4 แห่ง และเป็นความร่วมมือกับบริษัท ซัสโก้ จำกัด (มหาชน) หรือ SUSCO อีก 3 แห่ง